România va face parte din urna a treia valorică la tragerea la sorți a grupelor preliminare ale Campionatului European de handbal masculin din 2026.
Tragerea la sorți va avea loc în 21 martie, la Copenhaga, iar în preliminarii vor intra 32 de echipe naționale. Turneul final, găzduit de Danemarca, Suedia și Norvegia, se va disputa cu 24 de echipe. Cele trei echipe gazdă, plus campioana europeană Franța sunt calificate direct la turneul final.
Celelalte 20 de locuri disponibile vor fi ocupate de primele două clasate din fiecare grupă, plus alte patru echipe de pe locul trei, cu cea mai bună linie de clasament.
Meciurile din preliminarii se vor juca în 7 și 10 noiembrie, 13 și 16 martie 2025, respectiv 8 și 11 mai 2025.
Vă reamintim că naționala României a încheiat Campionatul European din 2024, la care a ajuns după 28 de ani, pe locul 22, după trei eșecuri categorice în grupa preliminară B: 21-34 cu Austria, 24-36 cu Spania și 25-31 cu Croația.
Noul antrenor al tricolorilor este George Buricea, de la CSM Constanța, care l-a înlocuit pe Xavier Pascual. Prima acțiune a naționalei are loc chiar în această săptămână, la Brăila, unde se vor juca la finalul stagiului de pregătire și două amicale cu Macedonia de Nord.
Naționala României cucerit în 10 martie 1974 al patrulea titlu mondial și ultimul din palmares, după finala cu echipa Republicii Democrate Germane. Tricolorii s-au impus în urmă cu 50 de ani, chiar în 10 martie, cu scorul de 14-12 (7-8).
La acel moment, cucerirea celui de-al patrulea titlu mondial era un record, care a fost menționat în Cartea Recordurilor, și a mai rezistat 25 de ani. Tricolorii au suferit o singură înfrângere la ediția din 1974, în grupa B, de la Schwerin, cu Suedia, unde au pierdut cu scorul de 18-20.
Palmaresul echipei României în anii săi de glorie include patru medalii olimpice din șase apariții (argint – 1976, bronz – 1972, 1980, 1984), șase medalii mondiale din 14 apariții la turneele finale, patru de aur (1961, 1964, 1970, 1974) și două de bronz (1967, 1990).
În prezent, recordul de titluri mondiale este deținut de Franța, cu 6 distincții, urmată de Suedia și România, la egalitate, cu 4.